Pangaji Sastra Dublin Internasional

Pangaji Sastra Internasional Dublin utawi International Dublin Literary Award (Basa Irlandia: Duais Liteartha Idirnáisiúnta Bhaile Átha Chliath) inggih punika pangaji ing babagan kasusastran ingkang dipunwontenaken kaping pisan ing saben taun kanggé para panganggit novèl abasa Inggris utawi novèl saking basa pundi kemawon ingkang dipunpertal dhumateng basa Inggris. Pangaji punika gadhah ancas masaraken karya sastra ing donya, ingkang disengkuyung déning Pamaréntah Kutha Dublin, Irlandia. Arta €100,000, awujud bebungah ingkang ageng piyambak. Manawi panampi pangaji awujud pertalan (sampun kaping sanga), bebungah dipundum antawisipun panganggit lan juru pertal, ing mriku panganggit nampi €75,000 lan juru pertal nampi €25,000.
Pangaji punika dipunbika kanggé novèl-novèl ingkang diserat saking abasa punapa kemawon saking panganggit sadonya, ingkang limrahipun ngagem basa Inggris utawi sampun dipertal ing basa Inggris. Wondéne pamaringan pangaji lumampah kalih taun saking tanggal pambabaran. Umpaminipun, pangaji ing taun 2007, kedah sampun kababar ing taun 2005. Manawi karya awujud pertalan abasa Inggris, karya kedah sampun dipunbabar saking basa aslinipun ing taun ingkang sami.
Kapustakan Umum Kutha Dublin madosi calon saking kapustakan umum kutha-kutha ageng sadonya. Pratélan lajeng dipunbyawarakaken ing sasi Oktober utawi Novèmber saben taunipun, lan pratélan cekak (langkung saking sedasa sesirah) dipunbyawarakaken ing wulan Maret utawi April taun candhakipun. Pratélan lan pratélan cekak dipunpilih déning panel juri internasional ingkang dipun-gilir saben taun. Allen Weinstein inggih punika wadana panel non-voting awit taun 1996 dumugi 2003. Eugene R. Sullivan ugi dados wadana non-voting awit 2004 dumugi sapunika. Sing menang pangaji dibyawarakaken saben sasi Juni.
Pangaji punika, kaping pisan dipunwontenaken ing taun 1994 kanthi aran "International IMPAC Dublin Literary Award", ingkang sayuk karya antawisipun Kutha Dublin lan IMPAC saking Amérikah Sarékat, ingkang kantoripun ing Eropa dumunung wonten Kutha Dublin. James Irwin, présidhèn IMPAC maringi bebungah €100,000. Ardhana perwalian dipunkempalaken saperlu maringi pangaji lan pangemunah. Adicara punika dipunkemunah déning Perpustakaan Umum Kutha Dublin. IMPAC mboten nyengkuyung malih wonten adicara punika ing dasawarsa 2000-an awit pangarsa lan presidenipun, James Irwin, tilar donya ing taun 2009. Ing pungkasan taun 2013, panitiya naté ngalami kepiran ardhana, pramila mboten saget ngawontenaken adicara punika. Dewan Perwakilan Kutha Dublin sarujuk nglajengaken adicara punika kanthi maringi ardhana. Taun 2015 Dewan Perwakilan Kutha Dublin maringi arta dumugi €100,000 kanggé adicara punika lan dipuntambahi €80,250 kanggé pangemunah. Lajeng pangaji puniki gantos nama minangka International DUBLIN Literary Award ing sasi Novèmber 2015.
Mratélakaken babagan pangaji punika minangka "ingkang paling eklektik lan mboten kanyana saking gong taunan sastra", Michelle Pauli unjuk pitakenan sambung raketipun kaliyan pratélan panjang edhisi 2004, "Ing mriku Panjenengan badhé manggihi Michael Dobbs lan Tony Parsons nglawan Umberto Eco lan Milan Kundera kanthi bebungah 100.000 dolar?"